วาด5ปีเซ็นทาราผงาดผู้นำ
โพสต์ทูเดย์ &#8212; เครือเซ็นทาราวาดเป้า 5 ปี ผงาดขึ้นผู้นำธุรกิจโรงแรม ปักธงรับบริหารโรงแรม ชี้ขยายเครือข่ายเร็วกว่าลงทุนเอง
21 ก.ย. 2552

โพสต์ทูเดย์ — เครือเซ็นทาราวาดเป้า 5 ปี ผงาดขึ้นผู้นำธุรกิจโรงแรม ปักธงรับบริหารโรงแรม ชี้ขยายเครือข่ายเร็วกว่าลงทุนเอง
นายสุทธิเกียรติ จิราธิวัฒน์ ประธานคณะกรรมการบริหาร โรงแรมและรีสอร์ทในเครือเซ็นทารา เปิดเผยว่า หลังจากดำเนินธุรกิจโรงแรมมานานกว่า 30 ปี ได้ตั้งเป้าหมายที่จะเป็นผู้นำในธุรกิจโรงแรมของไทย ทั้งในแง่ของจำนวนโรงแรมและรายได้ โดยคาดว่าจะเป็นไปได้ใน 5 ปีจากนี้
ทั้งนี้ เนื่องจากแผนงาน 5 ปีของเครือเซ็นทารา ตั้งเป้าจะมีโรงแรมในเครือรวม 77 แห่ง ซึ่งในจำนวนนี้เป็นโรงแรมที่เข้าไปรับบริหารให้ 65 แห่ง และจะมีรายได้เพิ่มจาก 8,200 ล้านบาทในปี 2551 เป็น 1.4 หมื่นล้านบาท ในอีก 5 ปีจากนี้
ดังนั้น การขยายตัวของกลุ่มโรงแรมในเครือเซ็นทารา จะมาจากการรับจ้างบริหารโรงแรม ซึ่งทำให้ขยายเครือข่ายได้เร็วกว่าการลงทุนเอง โดยปัจจุบันเข้าไปรับจ้างบริหารโรงแรมแล้ว 8 แห่ง 
ขณะเดียวกันยังเดินหน้าพัฒนาโรงแรมในเครือทั้งในและต่างประเทศในหลากหลายรูปแบบ เช่น ล่าสุด เปิดโรงแรมแนวคิดใหม่ เป็นธีมโฮเต็ลแห่งแรกในประเทศไทย ภายใต้ชื่อ เซ็นทารา แกรนด์ มิราจ บีช รีสอร์ท พัทยา ลงทุน 4,400 ล้านบาท และจะเปิดธีมโฮเต็ลอีกไม่ต่ำกว่า 5 แห่ง เช่น หัวหิน เกาะมุก เกาะลันตา ชะอำ เป็นต้น รวมทั้งจะเปิดโรงแรมราคาประหยัดหรือบัดเจ็ต โฮเต็ล ในปีหน้า ลงทุนแห่งละ 100-200 ล้านบาท